PLANB พุ่ง 6.78% โบรกแนะ “ซื้อ” ชูเป้า 7 บ. คาดกำไรสุทธิ Q3/59 โตแกร่ง
PLANB พุ่ง 6.78% ล่าสุด ณ เวลา 15.40 น. ราคาอยู่ที่ 6.30 บาท บวก 0.40 บาท หรือ 6.78% สูงสุดที่ 6.50 บาท ต่ำสุดที่ 5.90 บาท มูลค่าซื้อขายที่ 181.12 ล้านบาท ด้าน บล.บัวหลวง แนะ “ซื้อ” ชูเป้า 7 บาท คาดกำไรสุทธิ Q3/59 โตแกร่ง
8 ส.ค. 2559

ผู้สื่อข่าวรายงานว่า ราคาหุ้นบริษัท แพลน บี มีเดีย จำกัด (มหาชน) หรือ PLANB ณ เวลา 15.40 น. ราคาอยู่ที่ 6.30 บาท บวก 0.40 บาท หรือ 6.78% สูงสุดที่ 6.50 บาท ต่ำสุดที่ 5.90 บาท มูลค่าซื้อขายที่ 181.12 ล้านบาท ขณะที่ดัชนีตลาดหุ้นไทยโดยรวมบวก 1.46%

 
ด้าน บล.บัวหลวง ระบุในบทวิเคราะห์ฯว่า แนะนำ “ซื้อ” ราคาเป้าหมาย 7 บาท/หุ้น คาดกำไรสุทธิไตรมาส 3/59 ของ PLANB จะเติบโตทั้งจากช่วงเดียวกันปีก่อน และจากไตรมาสก่อนหน้าเนื่องมาจาก 1) พอร์ตฟอลิโอสื่อที่เพิ่มขึ้น, 2) อัตราการเช่าใช้สื่อโฆษณาเดิมที่สูงขึ้นจากการฟื้นตัวของเม็ดเงินโฆษณา, 3) ส่วนแบ่งรายได้จากการเปิดตัวโครงการและการเข้าซื้อกิจการในปี 2558, 4) ส่วนแบ่งรายได้จาก HELLO ที่เพิ่มขึ้น, และ 5) ส่วนแบ่งรายได้จากการเป็นตัวแทนบริหารสิทธิประโยชน์ของสมาคมฟุตบอลแห่งประเทศไทย และ บริษัท พรีเมียร์ลีก (ไทยแลนด์) จำกัด
แม้ว่ากำไรสุทธิในช่วง 6 เดือนแรกของปี 2559 คิดเป็น 37% ของประมาณการกำไรปี 2559 ที่ 463 ล้านบาท แต่ฝ่ายวิจัยยังคงประมาณการกำไรไม่เปลี่ยนแปลง เนื่องจากกำไรในช่วงครึ่งหลังปี 2559 คาดว่าจะสูงขึ้นกว่าครึ่งปีแรก
อนึ่ง ราคาหุ้นก่อนหน้านี้ (5 ส.ค.) ของ PLANB ซื้อขายที่ PEG ณ สิ้นปี 2559 ที่ 1.6 เท่า ต่ำกว่าคู่แข่งในกลุ่มสื่อนอกบ้านที่ 1.7 เท่า สะท้อนถึงแนวโน้มกำไรไตรมาส 2/59 ที่อ่อนตัวลงจากช่วงเดียวกันของปีก่อนไปแล้ว ในขณะที่ฝ่ายวิจัยเชื่อว่ามูลค่าหุ้นบริษัท วี จี ไอ โกลบอล มีเดีย จำกัด (มหาชน) หรือ VGI ได้สะท้อนความคาดหวังที่จะได้ดีลการควบรวมไปบ้างแล้วจากการคาดการณ์รายได้ของ PLANB และแนวโน้มกำไรที่แข็งแกร่งกว่าในปี 2558-2560 ทำให้เชื่อว่ามูลค่าหุ้น PLANB น่าจะปรับขึ้นตาม VGI ได้